*Dreifibréf til vátryggingafélaga*

 *27. mars 2014*

*Tilvísun: 2013100034/10.2*

**Efni: Umræðuskjal nr. 4/2014 – drög að leiðbeinandi tilmælum um áhættustýringu og starfssvið tryggingastærðfræðings hjá vátryggingafélögum.**

Fjármálaeftirlitið sendir hér til umsagnar ný leiðbeinandi tilmæli um áhættustýringu og starfssvið tryggingastærðfræðings hjá vátryggingafélögum. Tilmælin eru byggð á grunni leiðbeinandi tilmæla Fjármálaeftirlitsins nr. 1/2011 um áhættustýringu vátryggingafélaga en gerðar eru á þeim nokkrar breytingar.

Breytingarnar eru fyrst og fremst til komnar vegna leiðbeinandi tilmæla EIOPA um stjórnkerfi (e. Guidelines on System of Governance), en samkvæmt Solvency II tilskipuninni er áhættustýring ein af grunnstoðum stjórnkerfisins. Áðurnefnd tilmæli EIOPA eru hluti af nokkrum tilmælum sem sett voru í þeim tilgangi að virkja eftirlitsstjórnvöld og vátryggingafélög í undirbúningi Solvency II, svokölluð undirbúningstilmæli (e. preparatory guidelines). Markmið þessara tilmæla Fjármálaeftirlitsins er því fyrst og fremst að stuðla að viðeigandi undirbúningi vátryggingafélaga fyrir gildistöku Solvency II.

Starfssvið tryggingastærðfræðings er hluti af stjórnkerfi vátryggingafélags samkvæmt Solvency II. Hlutverk starfssviðs tryggingastærðfræðings er að sjá um útreikning vátryggingaskuldar, bera ábyrgð á gæðum gagna sem nýtast við útreikninginn, veita ráðgjöf um áhættutöku og endurtryggingavernd og gefa skýrslu um starf sitt til stjórnar félagsins. Tilmælin kveða á um að vátryggingafélögin undirbúi að starfssvið með þetta hlutverk sé til staðar hjá félaginu.

Annar hluti undirbúningstilmæla EIOPA fjallar um skil á gögnum (e. Guidelines on Submission of Information to National Competent Authorities). Þar sem mikilvægt er að áhættustýring vátryggingafélags gefi af sér upplýsingar um stöðu félagsins, hefur Fjármálaeftirlitið fellt tilmæli um gagnaskil inn í þessi leiðbeinandi tilmæli, en nánari leiðbeiningar um gagnaskilin verða gefnar út af Fjármálaeftirlitinu síðar.

Umsagnir um drög þessi berist til Fjármálaeftirlitsins á þar til gerðu eyðublaði eigi síðar en miðvikudaginn 16. apríl kl. 16.00. Nánari upplýsingar veitir Sigurður Freyr Jónatansson (sigurdur@fme.is).

Virðingarfyllst,

FJÁRMÁLAEFTIRLITIÐ

 *Halldóra E. Ólafsdóttir Sigurður F. Jónatansson*